جامع بن يوسف، جامع كاين ف لمدينة لقديمة ديال مراكش ف لمغريب، بناه الأمير علي بن يوسف بن تاشفين اللي هو الخامس فترتيب حكام لدولة المرابطية فالمغرب والأندلس، وتسمى الجامع باسميتو. كيتعتابر أقدم ؤ أهم جامع ف مراكش. بنى لأمير لمرابطي يوسف بن تاشفين أول جامع ف مراكش فسبعينات القرن 11، باش يكون الجامع المركزي للمدينة. كان من الجوامع اللولين اللي تبناو من الطوب فالمدينة، وكيتݣال باللي ابن تاشفين براسو خدم فالبني ديالو وخلط بيديه المرطوب. بنى من بعدو ولدو والخليفة ديالو جامع مركزي جديد وكبير، تسمى جامع الساقية، حيت فيه ساقية كبيرة من الرخام. الجامع جا بالضبط فالمركز الجغرافي ديال المدينة القديمة و كيشكل نقطة تقاطع لبيبان المدينة. بناه تقريبا ب60000 دينار دهبي، وكمل ما بين 1121 و1132. كان أكبر جامع يتبنى فالامبراطورية المرابطية، بقاعدة مستطيلة فيها 120 × 80 مترو، ومئدنة فارتفاعها 30 مترو. التخطيط ديال المدينة تدار باش الجامع يجي فالوسط وتبناو الديور محيطة للجامع، ؤ بجانب الأسواق اللي كانو حداه شكلات الوحدة ديال الجامع المركز الحياتي ديال المدينة كاملة. القبة المرابطية اللي قريبة للجامع كانت نافورة كبيرة ديال الوضوء.